કો-ગૃપ લિડર અને માસ્ટર ઓફ સેરેમનિ માટે અમુક સભ્યોએ સામેથી ઈચ્છા દર્શાવી અને અમે એ સહર્ષ વધાવી લીધી. અહીથી માસ્ટર ઓફ સેરેમનિએ કારોબાર સંભાળી લીધો અને કેમ્પ ફાયર કઈ રીતે વધુમાં વધુ રોચક અને મજેદાર બની શકે એની ચર્ચા-વિચારણા શરૂ કરી દીધી. ડાન્સ, કપલ ડાન્સ, ગૃપ ડાન્સ, સ્કીટ, માઈમ, સોલો સોંગ, ગૃપ સોંગ, રીજનલ સોંગસ, ગુજરાતી ગરબા અને માસ્ટર ઓફ સેરેમનિના રૂપમાં સ્ટેંન્ડીંગ કોમેડીયન તો ખરા જ. વિવિધસભર કાર્યક્રમ જોઈને હેડ કેમ્પ લિડર ખુબ જ ખુશ થઈ ગયા કે હજુ સુધી અમારા જેટલો સરસ કાર્યક્રમ કદાચ જ કોઈએ કર્યો હશે. અમારી સાથે-સાથે ત્યાંના રહેવાસીઓમા પણ એટલો જ ઉત્સાહ હતો. તેઓએ ગઢવાલી લોકૃનૃત્ય રજુ કર્યુ અને અમારામાંના કેટલાક ઉત્સાહી લોકો પણ એમા જોડાયા. શરૂઆતમા અમારો ગઢવાલી ડાન્સ કોમેડી ડાન્સ બની ગયો પણ થોડી વારમાં અમે પણ શીખી ગયા. જેમ ગુજરાતી ગુજરાત છોડે પણ ગરબા ના છોડે, એમ હિપહોપ કે રેપ સોંગ પર જે ગરબા કરી બતાવે એ જ ખરો ગુજરાતી. આ જ પ્રણાલીને જીવંત રાખવા અમે પણ ગઢવાલી લોકગીત પર ગરબા રમ્યા અને અધૂરામાં પુરું ગઢવાલી લોકોને પણ ગરબા રમતા કરી દીધા. અમારા આશ્ચર્ય વચ્ચે જ્યારે ત્યાંના સ્થાનિક ગઢવાલી ગાયકે “પંખીડા તું ઉડી જાજે પાવાગઢ રે…” ઉપાડ્યું, ત્યારે તો દરેકનાં આનંદનો પાર ન રહ્યો. ગૃપનાં દરેક ગુજરાતી ટ્રેકરની આંખો ગુજરાતી હોવાના ગર્વથી જ ચમકી ઉઠી.